আবার সাতসকালের রেড রোড। আবার গাড়ির ধাক্কা। আবার মৃত্যু। 
তবে কুচকাওয়াজকারী সেনা অফিসার নন, এবার মৃত্যু হল একটি ঘোড়ার। ঘটনাচক্রে, গা়ড়িচালক মুখ্যমন্ত্রী-ঘনিষ্ঠ টলিউডের চিত্র প্রযোজকের নাবালক পুত্র। সোমবার সকালে ওই দুর্ঘটনার পরেই বিষয়টি ধামাচাপা দেওয়ার জন্য লালবাজার ও কলকাতা পুলিশের সাউথ ডিভিশনের পুলিশ কর্তারা উঠেপড়ে লাগেন। কী ঘটেছে, তা কেউই পরিষ্কার করে বলতে চাননি। সন্ধ্যায় পুলিশের তরফে একটি বার্তায় ঘটনার সংক্ষিপ্ত বিবরণ দেওয়া হয়। দুর্ঘটনার সময়, স্থান এবং ঘোড়ার মৃত্যুর কথা জানিয়ে তাতে বলা হয়, অভিযুক্ত গাড়িচালক ঘটনাস্থল থেকে পালিয়ে যায় এবং সে নাবালক। তাই বিষয়টি ‘জুভেনাইল জাস্টিস বোর্ডে’র কাছে পাঠানো হয়েছে। পুলিশ ওই ঘটনায় বেপরোয়া গাড়ি চালানো এবং পশুমৃত্যুর জন্য ক্ষতির একটি মামলা রুজু করেছে। যদিও সন্ধ্যা পর্যন্ত ঘোড়ার মালিকের সন্ধান মেলেনি। বস্তুত, ময়দান চত্বরে প্রায়শই কিছু ঘোড়াকে কার্যত বেওয়ারিশভাবে  ঘুরে বেড়াতে দেখা যায়। মৃত ঘোড়াটি তাদেরই একটি বলে প্রাথমিকভাবে মনে করা হচ্ছে। 
পুলিশ সূত্রের খবর, এদিন সকাল ৭টা নাগাদ ময়দান থানা এলাকায় রেড রোডে ‘সিডান’ গোত্রের একটি গাড়ি ওই ঘোড়াটিকে ধাক্কা মারে। বিবাদী বাগের দিক থেকে ফোর্ট উইলিয়মের দিকে দ্রুতগড়িতে আসা গাড়িটি ঘোড়াটিকে ধাক্কা মেরে উল্টে যায়। ঘটনাস্থলেই মৃত্যু হয় ঘোড়াটির। গাড়িটিও ক্ষতিগ্রস্ত হয়। গাড়িচালকও সামান্য জখম হয়। ময়দান থানার পুলিশ দুর্ঘটনাগ্রস্ত গাড়িটি ‘রেকার’ দিয়ে টেনে সিএবি’র ক্লাব হাউসের সামনে রাখে। ময়দান থানার তদন্তকারীরা জানান, ঘোড়াটি গাড়িটির সামনে আচমকা এসে পড়াতেই দুর্ঘটনা ঘটে। প্রচণ্ড জোরে আঘাত পাওয়ায় ঘোড়াটির চিকিৎসার সুযোগ হয়নি। মাটিতে পড়ে ছটফট করতে করতেই সে মারা যায়।
প্রসঙ্গত, ২০০৯ সালে এই রেড রোডেই কলকাতা পুলিশের এক ডিসি’র গাড়ির ধাক্কায় মাউন্টেড পুলিশের একটি ঘোড়ার মৃত্যু হয়েছিল। সেক্ষেত্রে জখম ঘোড়াটি কয়েক ঘণ্টা পর মারা যায়। পরে ময়দান থানার পুলিশ বেপরোয়া গাড়ি চালানো এবং পশুমৃত্যুর জন্য ক্ষতির মামলায় চার্জশিটও জমা দেয়। তবে ওই মামলার বিচারপর্ব কী অবস্থায় রয়েছে, তা এদিন সাউথ ডিভিশনের কোনও পুলিশকর্তা বলতে পারেননি।
ময়দান থানা সূত্রের খবর, এদিন দুর্ঘটনার পরেই অভিযুক্ত নাবালক গাড়িচালককে পুলিশ থানায় নিয়ে আসে। কিন্তু ততক্ষণে ‘প্রভাবশালী’ প্রযোজকের পরিবার বিষয়টি নিয়ে আসরে নামে। 
‘দৌত্য’ শুরু হয় লালবাজারে। কোনওভাবেই যেন গাড়িচালককে গ্রেফতার না করা হয়, তা নিশ্চিত করতে এক আইনজীবীও ময়দান থানায় চলে যান। প্রথমে শোনা যায়, মামলার ধারা জামিন-যোগ্য হওয়ায় ওই আইনজীবী গাড়িচালককে থানা থেকেই জামিন করানোর জন্য হাজির হয়েছেন। কিন্তু পরে জানা যায়, ওই ধরনের অপরাধ জামিন-যোগ্য হলেও থানা থেকে জামিন দেওয়া হয় না (যেমন পথদুর্ঘটনায় মৃত্যুর ক্ষেত্রে পুলিশ অভিযুক্ত গাড়িচালককে আদালতে তোলে। আদালতই তাকে জামিন দেয়)। শেষে ওই আইনজীবীর সঙ্গে কথাবার্তার পর ঠিক হয়, পুলিশ মামলার নথিপত্র ‘জুভেনাইল জাস্টিস বোর্ডে’ পাঠিয়ে দেবে এবং বোর্ডকে বলবে গাড়িচালক ঘটনাস্থল থেকে পালিয়ে গিয়েছে।
অভিযুক্ত গাড়িচালককে গ্রেফতার না-করায় অবশ্য পুলিশের ভূমিকা নিয়ে প্রশ্ন উঠেছে। দিনভর চর্চা চলেছে এ নিয়েই যে, বাবা ‘প্রভাবশালী’ প্রযোজক এবং মুখ্যমন্ত্রীর ‘ঘনিষ্ঠ’ বলেই কি তাকে ছেড়ে দেওয়া হয়েছে? অতিরিক্ত কমিশনার (৩) সুপ্রতিম সরকার অবশ্য জানিয়েছেন, সুপ্রিম কোর্টের বর্তমান নির্দেশ অনুযায়ী কোনও নাবালককে গ্রেফতার করা যায় না। তাকে পুলিশের তরফে ‘জুভেনাইল জাস্টিস বোর্ডে’ হাজির করাতে হয়। এমনকী, পুলিশকর্মীদের অভিযুক্তকে নিয়ে বোর্ডের সামনে হাজির করাতে হয় সাদা পোশাকে।
কলকাতা পুলিশের অফিসারদের একাংশ এদিন জানিয়েছেন, মোটর ভেহিক্যাল্‌স আইন অনুযায়ী কোনও নাবালক গাড়িচালকের লাইসেন্স পেতে পারে না। তাই কোনও নাবালক গাড়ি চালিয়ে কাউকে ধাক্কা দিয়ে মেরে ফেললে বা জখম করলে সংশ্লিষ্ট গাড়িটির মালিকের বিরুদ্ধে মোটর ভেহিক্যাল্‌স আইন অনুসারে মামলা দায়ের করতে হয়। গাড়ির মালিকের বিরুদ্ধে অভিযোগ আনতে হয় এই মর্মে যে, কেন তিনি নাবালকের হাতে গাড়ি তুলে দিয়েছেন! ওই মামলা পুলিশ বা মোটর ভেহিক্যাল্‌স দফতর করতে পারে। কিন্তু এদিন সন্ধ্যা পর্যন্ত ওই মামলা করা হয়নি বলেই লালবাজার সূত্রের খবর। এক অফিসার যেমন বলেছেন, ‘‘গাড়ির মালিক মুখ্যমন্ত্রীর ঘনিষ্ঠ। মামলা করবে কে!’’